Só lyk brandstofprysvoorspelling vir SeptemberDie rand se skielike verswakking na ŉ redelike tydperk van bestendigheid, het druk op die brandstofprys geplaas. Suid-Afrikaanse verbruikers is dus nou oorgelaat aan die genade van internasionale oliemarkte. Die Automobiel-Assosiasie (AA) sê op grond van die huidige data van die Sentrale Energiefonds, gaan die petrolprys waarskynlik met tot 10 sent per liter styg, diesel met tot soveel as 16 sent per liter en paraffien met 12 sent per liter. “Internasionale oliepryse het sedert die begin van die maand beduidend gedaal. Die prys van Brent‑ruolie was deurlopende onder US$60 per vat. Daar was die afgelope paar dae tekens van ŉ oplewing, wat beteken brandstofpryse kan onder hernude druk kom,” het die AA gesê. Die rand het egter terselfdertyd getuimel en het ŉ waarskynlike verlaging in ŉ algehele verhoging verander. “Ons is bekommerd dat die ergste nog voorlê,” het die AA gesê. “Die Suid-Afrikaanse ekonomie is op ŉ gevaarlike plek weens voortslepende beleidsonsekerheid en ŉ groeiende skuldlas. “Die land is in ŉ slegte posisie wat betref die weer en uitdagings op eie bodem, om nie eens te praat van verwikkelinge op die internasionale front nie. “Dit beteken brandstofverbruikers word al hoe meer blootgestel aan die rand se skommelinge,” het die AA gesê.